Virallinen lehti nro C 104 , 06/04/1998 s. 0230



A4-0063/98 Päätöslauselma tilintarkastustuomioistuimen erityiskertomuksesta nro 6/97 Ukrainalle myönnetystä Tacis-tuesta sekä komission vastauksista (C4-0350/97) Euroopan parlamentti, joka - ottaa huomioon Euroopan tilintarkastustuomioistuimen erityiskertomuksen nro 6/97 (C4-0350/97) ((EYVL C 171, 5.6.1997, s. 1.)), - ottaa huomioon komission pääosaston IA arviointiyksikön laatiman väliarvioinnin Tacis-ohjelmasta, - ottaa huomioon EY:n perustamissopimuksen 188 c artiklan 4 kohdan ja 206 artiklan 1 kohdan, - ottaa huomioon talousarvion valvontavaliokunnan mietinnön ja taloudellisten ulkosuhteiden valiokunnan lausunnon (A4-0063/98); Ohjelman toteutus 1. Pitää valitettavana, että ainoastaan 37,5 prosenttia kaikista vuoden 1991 ja vuoden 1996 puolivälin välisenä aikana Ukrainalle myönnetyistä Tacis-maksusitoumuksista maksettiin kyseisellä ajanjaksolla ja että ainoastaan 25,5 prosenttia maksusitoumuksista on maksettu ydinturvallisuusohjelmissa; uskoo, että talousarvion toteutuminen on liian hidasta ja se heikentää ohjelmaa erityisesti ydinvoiman alalla, 2. Panee merkille komission ponnistukset nopeuttaa toteuttamista vuonna 1997, mikä on johtanut yleisten Tacis-ohjelman sopimustavoitteiden ylittämiseen vuoden kuluessa; korostaa kuitenkin ehdotonta tarvetta siihen, että tällaiset sopimukset toteutetaan konkreettisesti mahdollisimman lyhyellä aikavälillä, 3. Katsoo, että Tacis-ohjelman toteuttamisen vaikeudet Ukrainassa ovat johtuneet pääasiassa seuraavista seikoista: - Ukrainan viranomaisilta on puuttunut kestävä politiikka nopean markkinatalouteen siirtymisen toteuttamiseksi, - kaikkien asianomaisten komission ja kansallisten yksikköjen, erityisesti komission Kiovan edustuston riittämättömistä ja epävakaista henkilöresursseista, - menojen hajautumisesta suhteellisen pieniin hankkeisiin, joiden vaikutus on rajallinen, mikä johtaa mahdollisiin etuihin nähden suhteettoman suuriin hallinnollisiin toimenpiteisiin, - Tacis-ohjelman strategisten tavoitteiden epäselvyydestä ja kohdentumattomuudesta, - ukrainalaisten kumppanuuselinten hallinnollisista puutteista, - toistuvista politiikkoja ja ensisijaisia tavoitteita koskevista eroavaisuuksista komission ja ukrainalaisten edunsaajien välillä, jotka toisinaan johtavat siihen, että viimeksi mainitut eivät sitoudu ohjelman toteutukseen, - puutteellisesta koordinoinnista ja epäselvästä vastuun jaosta komission ja i) muiden ulkomaisten avunantajien, ii) neuvonantajayritysten/sopimuspuolien ja iii) ukrainalaisten kumppanuuselinten välillä, - liian hankalista ja pitkistä suunnittelumenettelyistä ja sopimuksentekomenettelyistä; 4. Suosittelee, että - komissio jatkaa rahoitettavien hankkeiden määrän vähentämispolitiikkaansa ja keskittyy Ukrainan kansallisessa Tacis-ohjelmassa rajoitettuun määrään aloja, joiden toimintaa olisi jatkettava ainakin maaohjelman määräämät neljä vuotta, ja keskittää resurssit huomattavasti harvempiin ja suurempiin hankkeisiin (enintään kymmeneen hankkeeseen vuotta kohden lukuun ottamatta BISTRO-sopimuksia), - komissio tarkastelee kaikkia nykyisiä Tacis-hankkeita Ukrainassa kaikkien vanhojen ja toimimattomien hankkeiden peruuttamiseksi tai lopettamiseksi kesäkuuhun 1998 mennessä, - komissio varmistaa huomattavasti paremmat henkilöstöresurssit Kiovan edustustoonsa, tarvittaessa siirtämällä henkilöstöä Brysselistä; kiinnittää huomiota siihen, että muiden avunantajien aloite siirtää koeluonteisesti henkilöstöään paikallistasolle on harkitsemisen arvoinen esimerkki, - komissio toimii henkilöstön jatkuvuuden parantamisen varmistamiseksi pääosastossa IA, erityisesti korkeimmilla tasoilla, - tästä lähtien komissio tekee Ukrainan Tacis-ohjelmaan liittyviä maksusitoumuksia ainoastaan, jos niitä koskevat tarjouskilpailut voidaan saattaa päätökseen kuuden kuukauden kuluessa, minkä jälkeen maksusitoumukset pitäisi tavallisesti peruuttaa, - sellaiset menot, joita ei voida suorittaa kohtuullisessa ajassa, kohdistetaan uudelleen sellaisille horisontaalisille Tacis-ohjelmille, jotka ovat avoinna kaikkien edunsaajavaltioiden soveltuville hankkeille, - kansainvälisten avunantajien ja erityisesti unionin ja jäsenvaltioiden välisen riittämättömän koordinoinnin ongelmaa käsitellään ensisijaisena ongelmana; Ydinturvallisuus 5. Pahoittelee syvästi tilintarkastustuomioistuimen paljastamia vakavia puutteita ja viivästyksiä Ukrainan ydinturvallisuusohjelmassa; muistuttaa kaikkia osapuolia, että ne ovat yhdessä vastuussa näistä puutteista ja viivästyksistä sekä viivästymisen jatkumiseen liittyvistä vakavista vaaroista; 6. Toteaa, että Ukrainan ydinturvallisuusohjelman katkoksien voidaan katsoa johtuvan päätöksenteon vastuun jakautumisesta eri tuen antajien ja edunsaajien välillä ja näiden erilaisista politiikoista sekä Ukrainan ydinenergiateollisuuden sisäisistä vaikeuksista; pyytää komissiota siksi varautumaan huomattavamman riippumattoman ydinturvallisuusavun toimittamiseen tekemällä suoran sopimuksen Ukrainan viranomaisten kanssa, mikäli G7-ohjelma ei edisty merkittävästi joulukuuhun 1998 mennessä; 7. Odottaa tilintarkastustuomioistuimen vuoden 1998 alussa ilmestyvää kertomusta Tacis- ja Phare-ohjelmien ydinturvallisuusavusta; korostaa, että kyseisen kertomuksen yhteydessä Euroopan parlamentti voi tarkastella perusteellisesti tämän politiikan tehokkuutta ja vaikutuksia sen tulevaan suuntaukseen; Arviointi 8. Pitää myönteisenä sisäisen arviointiyksikön perustamista pääosastoon IA; pyytää komissiota varmistamaan, että kyseisen yksikön riippumattomuutta vahvistetaan ja että sillä on riittävät resurssit toteuttaakseen tehtävänsä tehokkaasti; korostaa tarvetta arvioida hankkeita niiden päätyttyä, jotta saatuja kokemuksia hyödynnetään paremmin tulevissa toiminnoissa; 9. Korostaa tarvetta edistää strategisempaa lähestymistapaa kansallisten tarpeiden ja muutoksen suuntien tunnistamiseen Ukrainassa; katsoo, että erityisesti Ukrainan kanssa tehdyn väliaikaisen sopimuksen ja kumppanuus- ja yhteistyösopimuksen täytäntöönpano olisi viipymättä sisällytettävä Tacis-ohjelmiin; Yleisiä huomioita 10. Korostaa, että siirtymävaiheessa Ukrainaan tai muualle toimitettavaa teknistä apua koskevan politiikan tehokkuutta on tarkasteltava jatkuvasti; korostaa toistamiseen, että edunsaajavaltion selkeä sitoutuminen yhteisön taloudellisten etujen suojaamiseen on tällaisen avun edellytys; 11. Kiinnittää huomiota siihen seikkaan, että Ukraina saa rahoitusta myös Tacis demokratia -ohjelmasta, jonka hallinto ja rahoitus ovat erillään pääohjelmasta ja jota täydennetään Euroopan parlamentin tuella; korostaa jälleen sitoumustaan demokratia-ohjelman jatkuvaan menestykseen ja huomauttaa, että tilintarkastustuomioistuimen ja tämän päätöslauselman kommentit koskevat ainoastaan Tacis-pääohjelmaa; 12. Katsoo, että komission olisi valmisteltava ehdotus oikeudelliseksi perustaksi, joka mahdollistaisi Tacis-varojen käytön Ukrainan kanssa tehtävän yhteistyön rahoittamiseen osana viidettä tutkimuksen puiteohjelmaa; 13. Kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle.